“สทน.” เล็งชง “ศบศ.” หนุนทัวร์ผู้สูงวัยเที่ยววันธรรมดา กระตุ้นศก. โค้งสุดท้าย ปี 63
“สมาคมธุรกิจท่องเที่ยวภายในประเทศ” เล็งชง “ศบศ.” หนุนโครงการทัวร์ผู้สูงวัยเที่ยววันธรรมดา กระตุ้นศก. โค้งสุดท้าย ปี 63 
“สมาคมธุรกิจท่องเที่ยวภายในประเทศ” เล็งชง “ศบศ.” หนุนโครงการทัวร์ผู้สูงวัยเที่ยววันธรรมดา กระตุ้นศก. โค้งสุดท้าย ปี 63
29 ต.ค. 2563

นายอดิษฐ์ ชัยรัตนานนท์ อุปนายกสมาคมธุรกิจท่องเที่ยวภายในประเทศ (สทน.) เปิดเผยว่า สทน.เตรียมเสนอโครงการชวนผู้สูงวัยเที่ยววันธรรมดาผ่านทัวร์ เพื่อสนับสนุนและส่งเสริมการท่องเที่ยวในประเทศผ่านบริษัทนำเที่ยว เป็นการบรรเทาผลกระทบจากวิกฤตโควิด-19 ข้อเสนอดังกล่าวรัฐบาลจะให้เงินอุดหนุนผู้ที่มีอายุเกิน 55 ปีขึ้นไปพักค้างคืนช่วงวันอาทิตย์ถึงวันพฤหัสบดี ขั้นต่ำ 3 วัน 2 คืน ในอัตรา 40% หรือไม่เกินคนละ 5,000 บาท ตั้งเป้าหมายไว้ 1 ล้านคน ในช่วงเดือน พ.ย.63-เม.ย.64 ใช้งบประมาณ 5 พันล้านบาท จากงบเพื่อการฟื้นฟูเศรษฐกิจที่รัฐบาลตั้งไว้ 2 หมื่นล้านบาท ซึ่งขณะนี้ใช้ไปแล้ว 7-8 พันล้านบาท
          “มาตรการนี้ ผ่านการสำรวจความคิดเห็นมาแล้ว และคงไม่ได้ทำให้ผู้ประกอบการร่ำรวย แค่เพียงให้ได้ลืมตาอ้าปากเท่านั้น” นายอดิษฐ์ กล่าว
ทั้งนี้ สทน.คาดว่าจะเสนอเข้าที่ประชุมศูนย์บริหารสถานการณ์เศรษฐกิจการผลกระทบของการระบาดของโรคติดเชื้อไวรัสโคโรนา 2019 (ศบศ.) ในวันที่ 6 พ.ย.63 และจะนำเข้าสู่การพิจารณาของคณะรัฐมนตรี (ครม.) ราวกลางเดือน พ.ย.63 โดยประเมินว่าโครงการดังกล่าวจะช่วยสร้างมูลค่าทางเศรษฐกิจได้ประมาณ 2 หมื่นล้านบาท
ด้านนายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวว่า ในช่วง 3 เดือนสุดท้ายที่เหลือของปีนี้ นายพิพัฒน์ รัชกิจประการ รมว.ท่องเที่ยวและกีฬา ได้มอบหมายให้ ททท. เร่งกระตุ้นการท่องเที่ยวในประเทศให้ได้เฉลี่ยเดือนละ 10 ล้านคน/ครั้ง เพื่อให้ได้ยอดทั้งปีตามเป้าที่ตั้งไว้ 80-100 ล้านคน/ครั้ง หลังจากช่วง 9 เดือนแรก (ม.ค.-ก.ย.63) มียอดการท่องเที่ยวในประเทศเพียง 52.71 ล้านคน/ครั้ง
      “วันนี้คงเลยเวลาที่จะมาพูดถึงความเสียหายที่เกิดขึ้น แต่เราต้องมองหาวิธีที่จะฟื้นตัวกลับมาเหมือนเดิมให้ได้” นายยุทธศักดิ์ กล่าว
ผู้ว่าการ ททท. กล่าวว่า เราคงไม่สามารถกลับไปที่เดิมได้ แต่เราสามารถสร้างสิ่งใหม่ๆ ได้ เพื่อให้การท่องเที่ยวกลับมาเป็นเครื่องจักรสำคัญในการขับเคลื่อนศรษฐกิจของประเทศได้ตามเดิม
น.ส.สมฤดี จิตรจง รองผู้ว่าการ ททท. กล่าวว่า การดำเนินมาตรการต่างๆ เพื่อฟื้นฟูการท่องเที่ยวในช่วงที่มีการแพร่ระบาดของโควิด-19 นั้น พบอุปสรรคสำคัญคือการสร้างความมั่นใจเรื่องความปลอดภัยให้กับคนในพื้นที่ ซึ่งต้องไม่ให้มีแรงต่อต้านเกิดขึ้น
“ทุกครั้งที่เราจะเริ่มโครงการ ก็มีผู้ติดเชื้อขึ้นมา ประเด็นสำคัญคือการยอมรับของคนในพื้นที่ หากไม่ยอมรับเราก็ต้องถอย” น.ส.สมฤดี กล่าว
ส่วนที่เอกชนร้องเรียนว่าภาครัฐไม่ให้ความสนใจที่จะช่วยเหลือนั้น การเสนอโครงการให้ ครม.พิจารณาในแต่ละครั้งนั้นไม่ใช่เรื่องง่าย เพราะจะต้องมีความสมบูรณ์ของข้อมูล เพื่อให้ผู้เกี่ยวข้องพร้อมเข้ามาร่วมสนับสนุนและผลักดัน คงไม่ใช่การออกมาเรียกร้องแล้วจะกดดันให้รัฐบาลยอมดำเนินการ